bluuebunny/crossref_metadata_2025 huggingface dataset:
Ποιότητα εξυπηρέτησης σε αστικούς κυκλικούς κόμβους
Authors: Δαμάσκου Ευτέρπη
Published: September 2021

Αναγνωρίζοντας την αυξανόμενη χρήση των ισόπεδων κυκλικών διασταυρώσεων διεθνώς, η παγκόσμια επιστημονική κοινότητα δραστηριοποιήται σε ερευνητικά προγράμματα, για την ανάπτυξη κατευθυντήριων γραμμών, που θα βοηθήσουν στην αξιολόγηση του συγκεκριμένου τύπου διασταύρωσης και τελικά στη βελτίωσή τους. Σε ένα από τα πλέον έγκυρα και ολοκληρωμένα εγχειρίδια προδιαγραφών σχεδιασμού, το HCM 2010 περιγράφονται συγκεκριμένες τεχνικές για την ποσοτική αξιολόγηση της κυκλοφοριακής ικανότητας μιας οδικής υποδομής, μέσω του υπολογισμού του επιπέδου εξυπηρέτησης (LOS). Το ίδιο εγχειρίδιο στην τελευταία έκδοση του εισάγει και μία νέα έννοια, αυτή της ποιότητας εξυπηρέτησης (QOS) προσπαθώντας να αξιολογήσει ποιοτικά την απόδοση των οδικών υποδομών μέσα από την αντίληψη του χρήστη. Πιστεύεται ότι τόσο το LOS όσο και το QOS είναι δύο έννοιες ταυτόχρονα χρήσιμες για τους συγκοινωνιολόγους, τους μελετητές αλλά και στους υπεύθυνους λήψης αποφάσεων, για τον υπολογισμό ενός μέτρου ποιότητας εξυπηρέτησης των ισόπεδων κυκλικών κόμβων. Στόχος της συγκεκριμένης Διατριβής έρευνας είναι να διερευνήσει και να αξιολογήσει την ποιότητα εξυπηρέτησης QOS των αστικών και περι-αστικών κυκλικών κόμβων, μέσα από την αντίληψη των χρηστών. Για το σκοπό αυτό διεξήχθη εκτεταμένη έρευνα ερωτηματολογίου στην Ελλάδα, με σκοπό κατ΄ αρχήν τη διερεύνηση της εξοικείωσης των χρηστών με τη συγκεκριμένη διάταξη, τη αναγνώριση της γνώσης των κανόνων λειτουργίας και προτεραιότητας αλλά, κυρίως να προσδιορίσει και να ιεραρχήσει, βασικές παραμέτρους που επηρεάζουν τους χρήστες των κυκλικών κόμβων αναφορικά με το αίσθημα άνεσης και ασφάλειας που εισπράττουν κατά τη διέλευσή τους από αυτόν. Εκτός όμως από τον προσδιορισμό των παραγόντων επιρροής της ποιότητας εξυπηρέτησης, κρίθηκε αναγκαίος και ο προσδιορισμός των βασικών κατευθυντήριων γραμμών, ενός ολοκληρωμένου πλαισίου της έννοιας του QOS, που θα λαμβάνει υπ΄όψιν τη γνώμη ειδικών. Για το σκοπό αυτό, διεξήχθη έρευνα "Delphi". Ο στόχος αυτής της έρευνας ήταν η ο καθορισμός και η ταξινόμηση εξειδικευμένων ομάδων (set) παραγόντων, οι οποίοι σε συνδιασμό με την ιεράρχησή τους, θα μπορούσαν να χρησημοποιηθούν ευρύτερα σε μία μεθοδολογία εκτίμησης της απόδοσης της ποιότητας εξυπηρέτησης στους αστικούς κυκλικούς κόμβους. Συμπληρωματικά με τα αποτελέσματα της έρευνας Delphi, επιχειρήθηκε η πιλοτική εφαρμογή του ερωτηματολογίου "Delphi" σε χρήστες συγκεκριμένης κυκλικής διασταύρωσης στην Θέρμη - Θεσσαλονίκης. Τα αποτελέσματα αυτών παραπάνω εφαρμογών αποκάλυψαν ότι η αντιληπτή ποιότητα εξυπηρέτησης των χρηστών συμφωνεί σε μεγάλο βαθμό με τα αποτελέσματα της ομάδας εμπειρογνωμόνων.
Η ευρωπαϊκή ταυτότητα στην Ελλάδα
Authors: Λιανού Μαρία
Published: September 2021

Στην έρευνά μας μελετάμε τους μηχανισμούς συγκρότησης και λειτουργίας της ευρωπαϊκής ταυτότητας στην Ελλάδα, εστιάζοντας ιδιαίτερα στην περίοδο της τρέχουσας οικονομικής κρίσης. Διαπιστώνουμε ότι η οικονομική κρίση έχει επηρεάσει σημαντικά την ευρωπαϊκή ταυτότητα στην Ελλάδα και συντελεί στην αποδυνάμωσή της, ενώ παράλληλα ενισχύει την εθνική ταυτότητα. Ακολουθώντας τη μεθοδολογία της κριτικής ανάλυσης με αναφορά στη βιβλιογραφία, στο πρώτο μέρος επικεντρώνουμε στην εθνική ταυτότητα και εξετάζουμε τους βασικούς μηχανισμούς κατασκευής της σύγχρονης ελληνικής ταυτότητας. Στο δεύτερο μέρος η έρευνα εστιάζει στους μηχανισμούς σχηματισμού της ευρωπαϊκής ταυτότητας και αναλύονται κριτικά ευρωπαϊκές αλλά και ελληνικές έρευνες για την ευρωπαϊκή ταυτότητα των Ελλήνων. Επαληθεύουμε έτσι την υπόθεση εργασίας ότι η ευρωπαϊκή ταυτότητα στην Ελλάδα παραμένει σε χαμηλά επίπεδα και πρέπει να ενισχυθεί.
Ο λόγος των εκπαιδευτικών και ο λόγος για τους εκπαιδευτικούς
Authors: Κουρεμένου Ειρήνη
Published: September 2021

Σκοπός της παρούσας διατριβής είναι να διερευνηθούν στον λόγο των εκπαιδευτικών και στον λόγο των άλλων για εκείνους τα στοιχεία που κατασκευάζουν τις ταυτότητές τους και να μελετηθούν οι δια του λόγου πρακτικές πάντα σε σχέση με το ιστορικό συγκείμενο της περιόδου 1945-1949. Πιο συγκεκριμένα επιχειρείται η ένταξη του λόγου στο ιστορικό συγκείμενο της περιόδου, ο προσδιορισμός των στοιχείων του λόγου που κατασκευάζουν το «εμείς», ο καθορισμός των στοιχείων του λόγου που κατασκευάζουν τον «άλλο» και η κατηγοριοποίηση των διαφορετικών ταυτοτήτων και των χαρακτηριστικών τους. Το υπό μελέτη υλικό αποτέλεσαν τα ανέκδοτα και εκδοθέντα αρχεία και επιστολές από Δημόσια και Ιδιωτικά Αρχεία, κείμενα, βιβλία, Πρακτικά Συνεδρίων Εκπαιδευτικών και ο Τύπος της εποχής. Στην ανάλυση του λόγου αξιοποιήθηκαν συνδυαστικά η μεθοδολογική προσέγγιση του Ν. Fairclough και το μοντέλο ανάλυσης της Wodak με την αξιοποίηση τεχνικών ανάλυσης λόγου των Potter & Edwards. Στην έρευνα μελετώνται οι ταυτοτικές αναπαραστάσεις οι οποίες παράγονται σε μια περίοδο όπου διακυβεύονται πολλά, όπως είναι ο προσδιορισμός της εθνικής ταυτότητας και η εμπλοκή των πολιτικών αντιπαραθέσεων της εποχής σε αυτή. Το ερμηνευτικό πλαίσιο της κατασκευής των ταυτοτήτων και τα πορίσματα της νεωτερικής προσέγγισης αξιοποιούνται προκειμένου να αξιολογηθούν εκείνα τα στοιχεία που συμβάλλουν στην κατασκευή του «εθνικού εαυτού» και του «εθνικού άλλου» μέσα από τη μελέτη του λόγoυ των εκπαιδευτικών της Φλώρινας καθώς και του λόγου των άλλων για εκείνους και την εκπαίδευση. Στα κείμενα των εκπαιδευτικών της παρούσας έρευνας ο λόγος κατασκευάζει και αναδιευθετεί ταυτότητες.
Πρόβλεψη ανταπόκρισης στη θεραπεία καρδιακού επανασυγχρονισμού με υπερηχογραφικά κριτήρια σε ασθενείς με καρδιακή ανεπάρκεια
Authors: Πουλιδάκης Εμμανουήλ
Published: September 2021

Ιστορικό: Η μη ανταπόκριση στη θεραπεία καρδιακού επανασυγχρονισμού (ΘΚΕ) παραμένει ένα ζήτημα, παρά τη βελτίωση των κριτηρίων επιλογής. Σκοπός της παρούσας μελέτης ήταν η διερεύνηση του ρόλου της ηχωκαρδιογραφίας για την επιλογή ασθενών που θα έχουν ανταπόκριση ή καθυστερημένη ανταπόκριση σε ΘΚΕ, χρησιμοποιώντας παραμέτρους δυσυγχρονισμού και εφαρμογές δυναμικής ηχωκαρδιογραφίας. Μέθοδοι: 106 ασθενείς με συμπτωματική καρδιακή ανεπάρκεια εξετάστηκαν πριν, 6 μήνες μετά και 2 έως 4 χρόνια μετά την εφαρμογή του ΘΚΕ. Η ινότροπη συστολική εφεδρεία (ΙΣΕ) και η βιωσιμότητα του οπισθίου τοιχώματος της αριστερής κοιλίας (ΟΤΑΚ) μελετήθηκαν με δυναμική ηχωκαρδιογραφία. Ο δυσυγχρονισμός εκτιμήθηκε με: 1) Καθυστέρηση κίνησης μεταξύ διαφραγματικού και οπισθίου τοιχώματος (Septal-to-posterior wall motion delay - SPWMD με m-mode 2) Καθυστέρηση μεταξύ διαφραγματικού και πλαγίου τοιχώματος (Septal to lateral wall delay -SLD) από το TDI 3) Διακοιλιακή μηχανική καθυστέρηση (Interventricular mechanical delay -IVMD) 4) Διαφορά στο χρόνο μέχρι τη μέγιστη κυκλοτερή παραμόρφωση (Difference in time to peak circumferential strain -TmaxCS) με ηχωκαρδιογραφία ιχνηλάτησης σημείων 5) «Ταλάντωση κορυφής» (Apical rocking - ApR) και «αναλαμπή μεσοκοιλιακού διαφράγματος» (septal flash - SF) με οπτική εκτίμηση. Αποτελέσματα: Σε έξι μήνες υπήρχαν 54 άτομα που ανταποκρίθηκαν, και δώδεκα επιπλέον άτομα είχαν καθυστερημένη ανταπόκριση. Το TmaxCS είχε τη μεγαλύτερη προγνωστική αξία, με μια περιοχή κάτω από την καμπύλη (AUC) 0,835, ακολουθούμενο από την συνδυασμένη παρουσία ΙΣΕ και βιωσιμότητας του ΟΤΑΚ (AUC 0,799), το m-mode (AUC = 0,775) και την παρουσία ApR ή/και SF (AUC = 0.772). Η προγνωστική ικανότητα του ApR και του ICR αυξάνεται εάν συμπεριληφθούν και τα άτομα με καθυστερημένη ανταπόκριση. Η απόδοση των παραμέτρων δυσυγχρονισμού ενισχύεται, σε ασθενείς με ΙΣΕ και βιωσιμότητα του ΟΤΑΚ. Συμπέρασμα: Η δυναμική ηχωκαρδιογραφία και οι παράμετροι δυσυγχρονισμού είναι απλοί και αξιόπιστοι δείκτες πρόβλεψης της απόκρισης στη ΘΚΕ, εντός 6μήνου ή καθυστερημένα. Μια σταδιακή προσέγγιση με μια αρχική εκτίμηση ΙΣΕ και βιωσιμότητας και, εάν αυτή είναι θετική, μια περαιτέρω ανάλυση δυσυγχρονισμού, θα μπορούσε να βοηθήσει στην λήψη αποφάσεων σε αμφιλεγόμενες κλινικά περιπτώσεις.
Διερεύνηση του τρόπου αντιμετώπισης των ασθενών άνω των 70 ετών με καρκίνο παχέος εντέρου
Authors: Ασημακοπούλου Ναταλία
Published: September 2021

Περισσότεροι από τους μισούς ασθενείς με καρκίνο παχέος εντέρου (ΚΠΕ) διαγιγνώσκονται σε ηλικίες άνω των 70 ετών, ενώ η διάμεση ηλικία διάγνωσης τα 73 έτη. Ωστόσο, τα δεδομένα στη βιβλιογραφία είναι ιδιαιτέρως φτωχά για ασθενείς άνω των 70 ετών. Πολύ μικρός αριθμός τυχαιοποιημένων μελετών συμπεριλαμβάνουν άτομα αυτής της ηλικίας, καθώς και η φαρμακευτική αγωγή που δίνεται εμφανίζει συχνά μεγάλη τοξικότητα που δεν επιτρέπει τη χρήση τους σε άτομα με σοβαρή νοσηρότητα. Οι πιο ηλικιωμένοι, λοιπόν, ασθενείς έχουν μικρότερες πιθανότητες να παραπεμφθούν σε εξειδικευμένες εξετάσεις λόγω της γενικής φυσικής και νοητικής τους κατάστασης αλλά και των συνοδών προβλημάτων υγείας τους. Αποτέλεσμα αυτών των 2 παραμέτρων είναι οι ηλικιωμένοι ασθενείς να μην μπορούν να σταδιοποιηθούν σωστά, να έχουν μικρότερες πιθανότητες να υποβληθούν σε εξειδικευμένες επεμβάσεις ή/και να λάβουν συμπληρωματική χημειοθεραπεία και ακτινοθεραπεία. Στην παρούσα μελέτη καταγράφηκαν δεδομένα δημογραφικά, θεραπευτικής αντιμετώπισης και επιβίωσης των ασθενών άνω των 70 ετών, που διαγνώστηκαν με καρκίνο παχέος εντέρου και ορθού, τα τελευταία 18 χρόνια και έλαβαν θεραπεία στο τμήμα μας. Συνολικά, μελετήθηκαν 525 ασθενείς (250 έως το 2013 και 275 έως το 2018), με μέση ηλικία διάγνωσης τα 76 έτη. Η πλειοψηφία των ασθενών ήταν σε καλό λειτουργικό επίπεδο. Μάλιστα το 59.1% των ασθενών από το 2013 έως το 2018 είχαν PS=0( κατά ECOG). Οι 277 ασθενείς έλαβαν επικουρική θεραπεία, με χαμηλά ποσοστά διακοπής θεραπείας και μείωσης δόσεων. Το 39.6% των ασθενών εμφάνισε πρόοδο νόσου, με μέσο χρόνο παρακολούθησης, τους 56.1 μήνες. Η μέση επιβίωση ήταν 80.6 μήνες (95% Cl 74.4-97.3).Τα αποτελέσματα της μελέτης αυτής δείχνουν πως οι ασθενείς >70 ετών μπορούν να λάβουν τα ίδια θεραπευτικά σχήματα που συστήνονται για το γενικό πληθυσμό, εμφανίζοντας ανάλογη τοξικότητα και όφελος με τους υπόλοιπους ασθενείς, με την προυπόθεση ότι έχει γίνει σωστή γηριατρική αξιολόγηση και επιλογή των ασθενών αυτών.
Μελέτη της επίδρασης μικρορευμάτων σε κυτταρικούς πληθυσμούς
Authors: Κωνσταντίνου Ευαγγελία
Published: September 2021

Η δημιουργία ενός έλκους στο δέρμα ή στα οστά μπορεί να οφείλεται σε διάφορους παράγοντες και έχει ως αποτέλεσμα τη διακοπή της φυσιολογικής δομής και λειτουργίας του τραυματισμένου ιστού. Η επούλωση του έλκους είναι μία διαδικασία, αρκετά σημαντική για όλους τους οργανισμούς, που αποτελείται από τέσσερα διαδοχικά και αλληλεπικαλυπτόμενα στάδια. Διακοπή ή παρατεταμένη διάρκεια ενός σταδίου μπορεί να οδηγήσει σε ένα χρόνιο έλκος. Τα τελευταία χρόνια η ηλεκτροδιέγερση με τη μορφή μικρορευμάτων έχει αρχίσει να χρησιμοποιείται για την επιτάχυνση της επουλωτικής διαδικασίας στο δέρμα ή στα οστά καθώς έχει βρεθεί ότι συμβάλλει σε κάθε φάση επάγοντας τη μετανάστευση και τον πολλαπλασιασμό διαφόρων τύπων κυττάρων και την έκκριση σημαντικών αυξητικών παραγόντων. Στην παρούσα εργασία χρησιμοποιήθηκε μία συσκευή ασύρματης μικροηλεκτροδιέγερσης, για την παραγωγή των μικρορευμάτων, η οποία σύμφωνα με προηγούμενες μελέτες έχει αποδειχθεί ότι οδηγεί σε πλήρη επούλωση σε ασθενείς με χρόνια έλκη. Οι αλλαγές που προκαλούνται σε μοριακό επίπεδο μελετήθηκαν σε δύο διαφορετικές κυταρικές σειρές: ινοβλάστες (ΝΙΗ3Τ3) και ανθρώπινη κυτταρική σειρά οστεοσαρκώματος, που παρουσιάζει οστεοβλαστικά χαρακτηριστικά (MG-63). Σύμφωνα με τα αποτελέσματά μας, μετά τη μεταφορά -916 μC O2- στα ΝΙΗ3Τ3 κύτταρα και -414 μC O2- στα MG-63 έχουμε μέγιστη ενεργοποίηση των ΜΑΡ κινασών ERK 1/2 και p38, οι οποίες έχει βρεθεί ότι συμμετέχουν σε διάφορες κυτταρικές λειτουργίες, όπως ο κυτταρικός πολλαπλασιασμός και η μετανάστευση. Επιπλέον, η διέγερση με μικρορεύματα επάγει και στις δύο κυτταρικές σειρές τον πολλαπλασιασμό και τη μετανάστευση με έναν phospho-ERK 1/2 ή phospho-p38 εξαρτώμενο τρόπο. Μελέτη της επίδρασης των μικρορευμάτων στην έκκριση του αυξητικού παράγοντα TGF-β1 έδειξε ότι έπειτα από μεταφορά του κατάλληλου αριθμού φορτίων, σε κάθε κυτταρική σειρά αυξάνεται η συγκέντρωση του TGF-β1, σε σύγκριση με τα κύτταρα control και αυτό συμβαίνει με έναν phospho-ERK 1/2 και phospho-p38 εξαρτώμενο τρόπο. Περαιτέρω διερεύνηση του μεταγραφικού προφίλ των κυττάρων έδειξε ότι τα μικρορεύματα προκαλούν αλλαγές την έκφραση διαφόρων γονιδίων και οδηγούν στην ενεργοποίηση σηματοδοτικών μονοπατιών, όπως είναι το TGF-β, το MAPK και το Hedgehog. Συμπερασματικά, η παρούσα μελέτη παρουσιάζει ένα απλό πειραματικό μοντέλο για την ταυτοποίηση των μοριακών μηχανισμών που ενεργοποιούνται μετά την εφαρμογή των μικρορευμάτων σε δύο διαφορετικές κυτταρικές σειρές που συμμετέχουν στην επούλωση ελκών και καταγμάτων. Παρόλ’ αυτά, χρειάζεται να γίνει περαιτέρω έλεγχος με πειράματα σε καλά οργανωμένα συστήματα, προκειμένου να μελετηθούν και εκεί οι αλλαγές που προκαλούνται μετά την επίδραση των μικρορευμάτων, καθώς κάποια από τα σηματοδοτικά μονοπάτια, που αποδείχθηκε ότι ενεργοποιούνται, μπορεί να οδηγούν σε αρνητικές επιπτώσεις για τον ασθενή (όπως το Hedgehog και το μονοπάτι της MAP κινάσης p38).
Η συσχέτιση της υπογλυκαιμίας με ηλεκτροκαρδιογραφικές διαταραχές σε ασθενείς με σακχαρώδη διαβήτη
Authors: Μυλωνά Μαρία
Published: September 2021

Η σοβαρή ιατρογενής υπογλυκαιμία χρήζουσα ιατρικής βοήθειας σχετίζεται με ταυτόχρονη παράταση του διαστήματος QTc. Εισαγωγή και σκοπός: Η υπογλυκαιμία προκαλεί προ-αρρυθμικές αλλαγές, κυρίως μέσω της παράτασης του QT, δύναται να οδηγήσει σε αιφνίδιο θάνατο. Στην παρούσα, διερευνούμε τη σχέση μεταξύ σοβαρών υπογλυκαιμικών συμβάντων που χρήζουν ιατρικής βοήθειας και του διαστήματος QTc σε ασθενείς με σακχαρώδη διαβήτη.Υλικό και μέθοδοι: Εννέα ελληνικές κλινικές συμμετείχαν σε μια προοπτική μελέτη της ιατρογενούς υπογλυκαιμίας στα Τμήματα Επειγόντων Περιστατικών (ΤΕΠ). Σύμφωνα με το πρωτόκολλό μας, ένα ΗΚΓ 12 απαγωγών ελήφθη ταυτόχρονα ή αμέσως μετά τη διαχείριση της υπογλυκαιμίας. Τα ΗΚΓ των ασθενών συγκρίθηκαν με μια αντίστοιχη ομάδα ελέγχου κατά την ίδια χρονική περίοδο. Τα διαστήματα QT και RR μετρήθηκαν τυφλά από δύο καρδιολόγους. Το QTc υπολογίστηκε σύμφωνα με τον τύπο Bazett. Αποκλείστηκαν ασθενείς υπό φαρμακευτική αγωγή που δύναται να επηρεάζοει το QTc, όπως και εκείνοι με υποκαλιαιμία. Αποτελέσματα: Αναλύθηκαν 154 ΗΚΓ από ασθενείς με υπογλυκαιμία και συγκρίθηκαν με 95 μάρτυρες ομογενοποιημένους ως προς το φύλο και την ηλικία. Το μέσο διάστημα QTc σε ασθενείς με υπογλυκαιμία ήταν 441,9 (48,2) msec έναντι 401,0 (29,6) msec στην ομάδα ελέγχου, μια διαφορά υψηλής στατιστικής σημασίας (p <0,001). Ένα σημαντικά υψηλότερο ποσοστό ασθενών με υπογλυκαιμία είχε ένα ασυνήθιστα παρατεταμένο QTc (≥440msec) σε σύγκριση με τους μάρτυρες (49,4% έναντι 11,6%, p <0,001). Μεταξύ των ασθενών με υπογλυκαιμία, υπήρχε στατιστικά σημαντική αρνητική συσχέτιση μεταξύ του μήκους του διαστήματος QTc και της γλυκόζης στο πλάσμα κατά την παρουσίαση (r: -0,183, p = 0,02). Η ποιοτική αξιολόγηση των ΗΚΓ δεν αποκάλυψε σημαντικές ταχυαρρυθμικές διαταραχές σε ασθενείς ή σε μάρτυρες. Υπήρχε ένας ασθενής με υπογλυκαιμία ,που παρουσίαζε κολποκοιλιακό αποκλεισμό τρίτου βαθμού, καθώς και 16 ΗΚΓ από ασθενείς με υπογλυκαιμία με τουλάχιστον μία έκτακτη κοιλιακή συστολή έναντι μόνο δύο στους μάρτυρες. Συμπέρασμα: Σε ασθενείς με σακχαρώδη διαβήτη, η σοβαρή ιατρογενής υπογλυκαιμία που χρήζει ιατρικής βοήθειας σχετίζεται τόσο στατιστικά όσο και κλινικά με σημαντική παράταση του διαστήματος QTc.
Πρότυπα και τάσεις των βενθοπελαγικών κοινωνιών στις ελληνικές θάλασσες
Authors: Περιστεράκη Παναγιώτα
Published: September 2021

Η παρούσα εργασία συμβάλει στην κατανόηση των προτύπων και τάσεων ποικιλότητας και αφθονίας των βενθοπελαγικών κοινωνιών στη Μεσόγειο, με έμφαση στις Ελληνικές θάλασσες. Σκοπός της μελέτης ήταν η διερεύνηση της επίδρασης περιβαλλοντικών και ανθρωπογενών παραγόντων στους εξεταζόμενους δείκτες ποικιλότητας, αφθονίας και δομής των βενθοπελαγικών κοινωνιών. Η ανάλυση βασίστηκε σε δεδομένα από τις δειγματοληψίες MEDITS (Mediterranean International Trawl Survey) που έγιναν μεταξύ 1994-2016. Χρησιμοποιήθηκαν τεχνικές Γενικευμένων Προσθετικών Μοντέλων. Σημαντικές διαφορές, όσον αφορά στα πρότυπα των εξεταζόμενων δεικτών, παρατηρήθηκαν μεταξύ περιοχών και πανιδικών ομάδων. Παρατηρήθηκε υψηλή ποικιλότητα ειδών χονδριχθύων στο Αιγαίο, καθώς και διαφορές στις τάσεις αφθονίας τους μεταξύ περιοχών, αλλά και μεταξύ ειδών, σχετιζόμενες με την επίδραση της κλιματικής αλλαγής και της αλιείας. Γενικά, η βιομάζα των χονδριχθύων συσχετιζόταν αρνητικά με την αλιευτική προσπάθεια, ωστόσο ορισμένα είδη παρουσίαζαν ανθεκτικότητα στην αλιευτική πίεση. Η αύξηση της θερμοκρασίας της θάλασσας, λόγω της κλιματικής αλλαγής, δεν έχει επιφέρει άμεσες αλλαγές στις βενθοπελαγικές κοινωνίες, ωστόσο, σε περιοχές με υψηλούς ρυθμούς αύξησης της μέσης θερμοκρασίας της θάλασσας και σε περιοχές με μικρά βάθη, παρουσιάστηκε αύξηση των θερμόφιλων ειδών. Αντίστροφες τάσεις παρατηρήθηκαν σε περιοχές με χαμηλότερες συγκριτικά θερμοκρασίες βυθού, οι οποίες φαίνεται να αποτελούν «καταφύγια» για ψυχρόφιλα είδη. Τα αποτελέσματα επίσης έδειξαν ότι η αλιεία δεν έχει προκαλέσει γενικότερες αλλαγές στο τροφικό πλέγμα των βενθοπελαγικών κοινωνιών της Μεσογείου, κατά την περίοδο μελέτης. Τα αποτελέσματα της παρούσας εργασίας δείχνουν ότι υπάρχουν διαφορές μεταξύ γεωγραφικών περιοχών της Μεσογείου όσον αφορά τις αλλαγές στη δομή των θαλάσσιων βενθοπελαγικών κοινωνιών, που θα μπορούσαν να αποδοθούν είτε στις επικρατούσες διαφορετικές ωκεανογραφικές συνθήκες ή στα διαφορετικά πρότυπα της αλιευτικής εκμετάλλευσης, με επιπτώσεις στην οικολογία και τη δυναμική των αποθεμάτων.
Evaluating anglicisation in modern greek
Authors: Παπαδοπούλου Ουρανία
Published: September 2021

Η αγγλική είναι μια παγκόσμια γλώσσα επικοινωνίας και χρησιμοποιείται από ένα μεγάλο αριθμό ομιλητών. Συνεπώς η επιρροή της είναι εμφανής σε παγκόσμιο επίπεδο. Η αγγλική κυριαρχεί σε πολλές εκφάνσεις της καθημερινής ζωής, όπως η τεχνολογία, η επιστήμη, τα μέσα μαζικής ενημέρωσης και το διαδίκτυο. Οι επιρροές της αγγλικής που παρατηρούνται στις γλώσσες παγκοσμίως εμπίπτουν στο φαινόμενο του εξαγγλισμού. Στη διατριβή μου μελετώ την επιρροή της αγγλικής στη Νέα Ελληνική (ΝΕ), η οποία είναι ιδιαίτερα ισχυρή κατά τις τελευταίες δύο με τρεις δεκαετίες. Εξετάζω το φαινόμενο του εξαγγλισμού σε όλα τα επίπεδα γλωσσολογικής ανάλυσης της ΝΕ, εστιάζοντας στο λεξικό, φραστικό και μορφοσυντακτικό επίπεδο. Συγκεκριμένα, μελετώ νεοεισαχθέντα άμεσα δάνεια όπως το μπλόγκερ (< αγγλ. Blogger), φραστικές δομές της ΝΕ που μεταφράζουν λέξη-προς-λέξη τις αντίστοιχες δομές της αγγλικής, όπως για παράδειγμα τροφή για σκέψη (<αγγλ. food for thought), αλλά και μορφοσυντακτικές δομές που μεταφράζουν λέξη-προς-λέξη τις αντίστοιχες δομές της αγγλικής, όπως μία νέα μορφή ΟΦ με προ-τροποποιητή, όπου ο προ-τροποποιητής είναι ένα άκλιτο δάνειο αγγλικής προέλευσης, όπως παραδείγματος χάριν pdf αρχείο αντί αρχείο pdf. Για την ανάλυση των δεδομένων μου χρησιμοποιώ λεξικά και γραμματικές της ΝΕ, αλλά και σώματα κειμένων, τον Εθνικό Θησαυρό Ελληνικής Γλώσσας, το Σώμα Ελληνικών Κειμένων, τα σώματα κειμένων για τα ΝΕ, διαθέσιμα μέσω της πλατφόρμας Sketch Engine, καθώς και το σώμα κειμένων που δημιούργησα αποκλειστικά για τα δεδομένα μου μέσω του Sketch Engine. Σχετικά με τα νεοεισαχθέντα αγγλικά δάνεια μελετώ την εμφάνιση μη-μεταγεγραμμένων τύπων των δανείων αυτών στη ΝΕ και συγκρίνω τη συχνότητα εμφάνισης των μεταγεγραμμένων και μη-μεταγεγραμμένων τύπων (για παράδειγμα ο μη-μεταγεγραμμένος τύπος blogger αντί του μεταγεγραμμένου τύπου μπλόγκερ). Ακόμα, εξετάζω τους παράγοντες στους οποίους οφείλεται η ύπαρξη μη-μεταγεγραμμένων τύπων, μέσα από την εμφάνισή τους σε ειδικά λεξιλόγια, όπως το λεξιλόγιο του αθλητισμού και της τεχνολογίας. Σε ό,τι αφορά τις φραστικές και μορφοσυντακτικές δομές που μεταφράζουν λέξη-προς-λέξη τις αντίστοιχες δομές της αγγλικής, συγκρίνω τη συχνότητα εμφάνισης της επηρεασμένης από την αγγλική δομής ως προς την αντίστοιχη δομή της ΝΕ. Επιπροσθέτως, επιχειρώ να προσδιορίσω τη χρονική περίοδο εισαγωγής των νεοεισαχθέντων αγγλικών δανείων στη ΝΕ και με βάση τα αποτελέσματα της έρευνας, καταλήγω σε συμπεράσματα σχετικά με τον εξαγγλισμό της ΝΕ.
Η πρακτική της σχολικής διαμεσολάβησης για την επίλυση συγκρούσεων στο δημοτικό σχολείο
Authors: Λιθοξοΐδου Αγγελική
Published: September 2021

Οι συγκρούσεις στο σχολικό περιβάλλον αποτελούν ένα συχνό φαινόμενο το οποίο στις περισσότερες περιπτώσεις επηρεάζει τη διδακτική διαδικασία, το κλίμα της τάξης και το σχολικό κλίμα γενικότερα. Πρόκειται για ένα φαινόμενο που φαίνεται να έχει σημαντικές συνέπειες στην ακαδημαϊκή πρόοδο και την ψυχολογική ανάπτυξη των μαθητών. Σε περίπτωση κλιμάκωσής τους, οι συγκρούσεις ενδέχεται να οδηγήσουν στο φαινόμενο του εκφοβισμού, το οποίο ενέχει επιπτώσεις ακόμα και για την εξέλιξη των μαθητών στην ενήλικη ζωή τους. Σύμφωνα με σύγχρονα ερευνητικά δεδομένα, η επίλυση συγκρούσεων μέσω διαδικασιών σχολικής διαμεσολάβησης φαίνεται να λειτουργεί αποτελεσματικά για την πρόληψη της σχολικής βίας, να βελτιώνει το σχολικό κλίμα και να εφοδιάζει τους μαθητές με δεξιότητες απαραίτητες για όλο το φάσμα της κοινωνικής ζωής τους. Η παρούσα έρευνα αφορά στην εφαρμογή ενός προγράμματος εκπαίδευσης στη σχολική διαμεσολάβηση που αφορούσε μαθητές των τάξεων Δ΄και Ε΄ δύο δημοτικών σχολείων ημιαστικής περιοχής. Στο πλαίσιο της εφαρμογής μιας διαθεματικής διδακτικής παρέμβασης 12 ωρών, οι μαθητές εκπαιδεύτηκαν κατάλληλα, ώστε να είναι σε θέση να αναλάβουν τον ρόλο του διαμεσολαβητή στην τάξη τους και τη σχολική μονάδα. Στη συνέχεια, το πρόγραμμα αξιολογήθηκε σε δύο φάσεις. Η πρώτη αξιολόγηση εφαρμόστηκε στο τέλος της σχολικής χρονιάς υλοποίησης της έρευνας και η δεύτερη, η οποία εστίαζε στην ηθική ανάπτυξη των μαθητών, την επόμενη σχολική χρονιά. Όπως προέκυψε από την ποιοτική ανάλυση των δεδομένων της έρευνας, οι μαθητές φαίνεται να απέκτησαν δεξιότητες επίλυσης συγκρούσεων τις οποίες επιθυμούν να εφαρμόζουν εντός και εκτός σχολικής μονάδας. Επιπλέον, οι μαθητές φαίνεται να καλλιέργησαν την έννοια της δικαιοσύνης και της φροντίδας, παρουσιάζοντας πτυχές πρωτοκοινωνικής συμπεριφοράς. Τα τελευταία ευρήματα αναδεικνύουν την ενίσχυση των ηθικών αξιών των μαθητών, όταν αυτοί γίνονται πρωταγωνιστές σε εκπαιδευτικά προγράμματα που αφορούν την επίλυση συγκρούσεων στο σχολικό περιβάλλον, οδηγώντας, κατά κάποιον τρόπο, στη βίωση της έννοιας της δημοκρατίας στο σχολείο.
Σύνθεση έργων για όργανα και ηλεκτρονικά μέσα με την χρήση σύγχρονων τεχνικών ηχητικής επεξεργασίας υπό το πρίσμα των σχέσεων μεταξύ αρμονικών και μη αρμονικών φασμάτων
Authors: Καλοδίκη Γεωργία
Published: September 2021

Η παρούσα διατριβή αφορά στην σύνθεση έργων μέσω της εξερεύνησης των μορφοπλαστικών δυνατοτήτων του ηχητικού υλικού επιλεγμένων φυσικών οργάνων. Κατά την σύνθεση των έργων αυτών χρησιμοποιούνται αποκλειστικά οργανικοί ήχοι και γίνεται χρήση διαδικασιών ηλεκτρονικής ψηφιακής αναπαραγωγής και επεξεργασίας του ακουστικού σήματος υπό το πρίσμα των σχέσεων μεταξύ αρμονικών και μη αρμονικών φασμάτων. Η ανάλυση και η συχνοτική μελέτη των φασματικών χαρακτηριστικών του αρχικού αυτού υλικού οδήγησε στην διερεύνηση τρόπων μετάβασης από αρμονικό ήχο σε θόρυβο και αντίστροφα. Έτσι, κύριο χαρακτηριστικό της διατριβής, είναι η λογική της συμπόρευσης σύγχρονων μη συμβατικών τεχνικών εκτέλεσης που παράγουν μεικτές αρμονικές υφές στο φλάουτο, το τρομπόνι, τα έγχορδα, το πιάνο, τα κρουστά και την κιθάρα, με τα μέσα και τις τεχνικές που παρέχει η μουσική τεχνολογία. Το ερευνητικό πεδίο αφορά ηχογραφήσεις τεχνικών που παράγονται με φυσικά όργανα με μεικτά αρμονικά φάσματα και μεταβαλλόμενα ποσοστά αρμονικότητας.
The political regime as a determinant of inward foreign direct investment
Authors: Τριάρχη Ειρήνη
Published: September 2021

H εν λόγω διατριβή αναλύει το πολιτικό καθεστώς ως καθοριστικό παράγοντα των εισερχομένων Άμεσων Ξένων Επενδύσεων (ΑΞΕ). Πάνω απ’ όλα, εξετάζει τη σημασία του πολιτικού συστήματος μαζί με συγκεκριμένους παράγοντες για την τόνωση των εισροών ΑΞΕ στις Ευρωπαϊκές υπό μετάβαση οικονομίες. Η έρευνα μας επικεντρώνεται σε εκείνες τις χώρες της Βαλκανικής χερσονήσου που δεν είναι μέλη της ΕΕ, συγκεκριμένα στις χώρες των Δυτικών Βαλκανίων της Αλβανίας, της Βοσνίας-Ερζεγοβίνης, του Κοσσυφοπεδίου, της Βόρειας Μακεδονίας, της Σερβίας και του Μαυροβουνίου. Το θεωρητικό πλαίσιο της διατριβής δίδεται από την βιβλιογραφική επισκόπηση. Η βιβλιογραφική επισκόπηση διακρίνει συγκεκριμένους παράγοντες που συμβάλλουν στη θεσμική σταθερότητα και αξιοπιστία των χωρών υποδοχής και ως εκ τούτου, στην αύξηση των εισροών ΑΞΕ. Αυτοί είναι η προστασία των δικαιωμάτων ιδιοκτησίας, η υπογραφή διμερών επενδυτικών συνθηκών, τα ανθρώπινα δικαιώματα και η ποιότητα της διακυβέρνησης, συμπεριλαμβανομένων των έξι διαστάσεων της, ήτοι φωνή και λογοδοσία, πολιτική σταθερότητα και απουσία της βίας / τρομοκρατίας, κυβερνητική αποτελεσματικότητα, κανονιστική ποιότητα, κράτος δικαίου και έλεγχος της διαφθοράς. Η θεωρητική ανάλυση του πολιτικού συστήματος στις χώρες των Δυτικών Βαλκανίων βασίζεται, πέρα από τις εμπειρικές μελέτες, σε επίσημες εκθέσεις διεθνών αναγνωρισμένων οργανισμών και μελέτες πολιτικής σχετικά με το καθεστώς μετάβασης των χωρών. Ο σχεδιασμός του εμπειρικού μοντέλου της έρευνας περιλαμβάνει τις μεταβλητές που σχετίζονται με την προστασία των ξένων επενδυτών και μετρά την ποιότητα της διακυβέρνησης μαζί με τη μεταβλητή του πολιτικού καθεστώτος. Η εμπειρική ανάλυση χρησιμοποιεί panel data analysis των μεταβλητών ενδιαφέροντος για την περίοδο 1996-2018, για το σύνολο των έξι χώρων. Δεδομένου ότι οι ευρωπαϊκές υπό μετάβαση οικονομίες βιώνουν μια νέα πολιτική πραγματικότητα, με την μελέτη των ειδικών καθοριστικών πολιτικών παραγόντων των εισερχομένων ΑΞΕ όπως διαμορφώνονται στο πολιτικό περιβάλλον των συγκεκριμένων χωρών, αναμένεται η εξαγωγή σαφών αποτελεσμάτων. Τα ευρήματα αυτής της διατριβής ρίχνουν περισσότερο φως στη σχέση πολιτικού συστήματος - ΑΞΕ, συμβάλλοντας στην υπάρχουσα βιβλιογραφία και παρέχοντας ένα πλαίσιο για τις οικονομίες μετάβασης να ξεπεράσουν συγκεκριμένα πολιτικά ζητήματα που εμποδίζουν την αύξηση των εισερχόμενων ροών ΑΞΕ και να αναπτυχθούν ως προορισμοί ΑΞΕ.
Το σύστημα της ασφάλειας στην Ευρώπη και οι διακρατικές σχέσεις Ελλάδας - Τσεχοσλοβακίας 1920 - 1939
Authors: Σπυριδόπουλος Αριστοτέλης
Published: September 2021

Η συγκεκριμένη διατριβή πραγματεύεται το ζήτημα των διακρατικών σχέσεων της Ελλάδας με την Τσεχοσλοβακία κατά τον Μεσοπόλεμο. Κατά την πρώτη μεσοπολεμική δεκαετία σημειώνεται μία έντονη προσπάθειά της Τσεχοσλοβακίας να αποκτήσει πρόσβαση στα λιμάνια της Μεσογείου, μέσω της οικονομικής της διείσδυσης στην Ελλάδα, που θα μπορούσε να επιτευχθεί μέσω της σύναψης εμπορικών συμφωνιών και μέσω της προσπάθειας ένωσης Γιουγκοσλαβίας – Βουλγαρίας με σκοπό την απόκτηση ελευθέρων ζωνών στα λιμάνια της Θεσσαλονίκης και της Καβάλας. Στην δεύτερη μεσοπολεμική δεκαετία μετά την δυναμική εμφάνιση της Γερμανίας η Τσεχοσλοβακία κατέβαλε προσπάθειες με σκοπό την προσχώρηση της Ελλάδας στο Βαλκανικό Σύμφωνο, αλλά μετά την απομάκρυνσή της από αυτό επανεμφανίστηκε το σχέδιο ένωσης Γιουγκοσλαβίας – Βουλγαρίας, με απώτερο σκοπό τον ανεφοδιασμό της Τσεχοσλοβακίας σε περίπτωση γερμανο-τσεχοσλοβακικού πολέμου.
Γονικό πένθος
Authors: Γιωργαλή Σταυρούλα
Published: September 2021

Σκοπός της παρούσας μελέτης μικτών μεθόδων ήταν η διερεύνηση του πένθους των γονιών μετά το θάνατο του παιδιού τους από χρόνιο νόσημα σε συνάρτηση με τις ανάγκες τους για στήριξη την περίοδο που το παιδί νοσούσε και μετά το θάνατο του. Στην μελέτη συμμετείχαν γονείς (Ν=56) παιδιών που είχαν νοσηλευτεί σε δημόσιο ογκολογικό νοσοκομείο παίδων της Αθήνας. Πενήντα έξι ημι-δομημένες συνεντεύξεις διεξήχθησαν και αναλύθηκαν με τη Θεμελιωμένη Θεωρία. Τα ερωτηματολόγια Inventory of Complicated Grief, Multidimensional Scale of Perceived Social Support και WHOQOL-BREF χορηγήθηκαν για την διερεύνηση της σχέσης της κοινωνικής στήριξης με τον θρήνο των γονιών. Οι εμπειρίες των γονιών από την περίοδο που το παιδί νοσούσε βρέθηκαν να σχετίζονται με το θρήνο τους μετά το θάνατο του παιδιού. Παράγοντες που επηρεάζουν το θρήνο τους αφορούν την φροντίδα που έλαβε το παιδί όταν νοσούσε και την στήριξη που οι ίδιοι είχαν πριν και μετά το θάνατο του παιδιού. Σημαντικές πηγές στήριξης στο πένθος αποτελούν η οικογένεια και το ευρύτερο κοινωνικό δίκτυο των γονιών. Στην παρούσα μελέτη η κοινωνική στήριξη βρέθηκε να επιδρά θετικά στην ποιότητα ζωής των γονιών και να μειώνει τον περιπλεγμένο θρήνο. Ένα σημαντικό ποσοστό των γονιών, ωστόσο, είχε περιπλεγμένο θρήνο. Κανένας γονιός στην παρούσα μελέτη δεν συμμετείχε σε πρόγραμμα στήριξης στο πένθος στο νοσοκομείο όπου νοσηλεύτηκε το παιδί του. Η συνέχεια στην παροχή στήριξης από το προσωπικό του νοσοκομείου μετά το θάνατο του παιδιού, ωστόσο, αναδεικνύεται σε σημαντική ανάγκη των γονιών. Περαιτέρω έρευνα είναι απαραίτητη προκειμένου να διερευνηθούν άλλοι παράγοντες που σχετίζονται με τον περιπλεγμένο θρήνο και να ταυτοποιηθούν και αξιολογηθούν οι πρακτικές παροχής στήριξης στο πένθος που ακολουθούνται από τα δημόσια ογκολογικά νοσοκομεία παίδων στην Ελλάδα.
Φυτά και ζώα στο ελληνικό λαϊκό παραμύθι
Authors: Τριανταφύλλου Μαρία
Published: September 2021

Η παρούσα ερευνητική εργασία πραγματεύεται τον τρόπο παρουσίασης των φυτών και των ζώων και των σχέσεων που αναπτύσσει ο άνθρωπος με αυτά σε θέματα και μοτίβα του ελληνικού, λαϊκού, μαγικού παραμυθιού. Η εν λόγω έρευνα εντάσσεται στον κλάδο της Φιλολογικής Λαογραφίας και επιδιώκει να καλύψει ένα μέρος της ανάγκης για μελέτες σχετικές με το ελληνικό, λαϊκό, μαγικό παραμύθι. Το προς μελέτη υλικό επιλέχθηκε από παραμύθια που ανήκουν στους τύπους 300-749, σύμφωνα με την ταξινόμηση των Aarne-Thompson- Uther. Τα παραμύθια εξετάστηκαν με τη μέθοδο της ποιοτικής ανάλυσης περιεχομένου και με την κλασική μέθοδο ανάλυσης κειμένων, ακολουθώντας τη φιλολογική και ανθρωπολογική προσέγγιση. Σχετικά με τον γενικότερο προβληματισμό της εργασίας, συμπερασματικά φαίνονται τα παρακάτω: •Αναδείχθηκε η έννοια της φύσης μέσα από ένα αναμφίβολα πλούσιο, ποιοτικό και διαφορετικό εκπαιδευτικό υλικό, όπως είναι το λαϊκό, μαγικό παραμύθι. •Καταδείχθηκε, μέσα από το υλικό που συλλέχθηκε, μελετήθηκε και παρουσιάστηκε, η οικολογική διάσταση του λαϊκού παραμυθιού. •Επιβεβαιώθηκε και επεκτάθηκε η λογοτεχνική και διδακτική αξία του λαϊκού μαγικού παραμυθιού, ενώ αναδείχθηκε η δυνατότητα για την παιδαγωγική αξιοποίησή του υπό ένα νέο πρίσμα, αφού όλα τα παραπάνω αποτελούν στοιχεία, τα οποία ο εκπαιδευτικός μπορεί να εκμεταλλευτεί, εφόσον, ως τέτοια, βοηθούν στην ευκολότερη πρόσληψη από το παιδί των μηνυμάτων του παραμυθιού που αφορούν στη φύση και στη σχέση της με τον άνθρωπο και μπορούν να συμβάλλουν στη διαμόρφωση ανάλογων στάσεων και συμπεριφορών.
Διαχείριση παράκτιου περιβάλλοντος και τουρισμός
Authors: Προκοπίου Γεδεών - Δημήτριος
Published: September 2021

Η βιώσιμη ανάπτυξη και η διαδικασία ποσοτικοποίησής της με εξειδικευμένα όργανα μέτρησης, αποτελούν ζωτικό στοιχείο για την περιβαλλοντική κατάσταση των νησιωτικών ελληνικών προορισμών καθώς το τουριστικό προϊόν είναι ένα μείγμα οικολογικών, κοινωνικών και οικονομικών υποσυστημάτων. Για το λόγο αυτό επιλέγεται μια προσαρμοσμένη ποσότητα δεικτών βιώσιμης ανάπτυξης και δημιουργείται ένας κατανοητός μεθοδολογικός οδηγός για τη χρήση τους, με στόχο την αξιόπιστη μέτρηση επιλεγμένων παραμέτρων που θεωρούνται σημαντικές για την περιοχή μας. Πιστεύουμε ότι χρησιμοποιώντας αυτήν την προσέγγιση, οι τοπικές κοινωνίες και τα εμπλεκόμενα μέρη μπορούν επίσης να κατανοήσουν το μέγεθος των επιπτώσεων στους υπάρχοντες και κυρίως στους μη ανανεώσιμους πόρους, προκειμένου να προχωρήσουν με στρατηγικό σχεδιασμό και όρους βιωσιμότητας για τη μελλοντική αναπτυξιακή πορεία.
Βέλτιστη διαστασιολόγηση μονάδων διανεμημένης παραγωγής στα δίκτυα διανομής ηλεκτρικής ενέργειας
Authors: Γκαϊδατζής Πασχάλης
Published: September 2021

Η παρούσα διδακτορική διατριβή πραγματεύεται το ζήτημα της βέλτιστης τοποθέτησης και διαστασιολόγησης Μονάδων Διανεμημένης Παραγωγής (ΜΔΠ - Distributed Generation Units-DG units) προς εγκατάσταση σε ένα Δίκτυο Διανομής Ηλεκτρικής Ενέργειας (ΔΔΗΕ - Distribution Network-DN). Ως αντικειμενικός στόχος έχει τεθεί η μείωση απωλειών ενός ΔΔΗΕ. Αρχικά, παρουσιάζεται το πρόβλημα και η μαθηματική του μοντελοποίηση. Βάσει βιβλιογραφικής ανασκόπησης, γίνεται συγκριτική μελέτη διαφόρων πρακτικών που έχουν χρησιμοποιηθεί μέχρι τώρα, αναλυτικών, ευριστικών και μεταευριστικών, και αναδεικνύεται η πλέον κατάλληλη ως προτεινόμενη για την επίλυση του προβλήματος, όπως το τελευταίο περιγράφεται και στοιχειοθετείται στη παρούσα διατριβή. Αναφορικά με τη μοντελοποίηση των ΜΔΠ, αρχικά γίνεται η παραδοχή πως είναι ικανές μόνο για έγχυση ενεργού ισχύος, ενώ αργότερα δύνανται τη διαχείριση τόσο της ενεργού, όσο και της αέργου ισχύος στην έξοδό τους. Ακόμη, παρουσιάζεται το πρόβλημα Αντίστροφης Ροής Ισχύος (ΑΡΙ - Reverse Power flow-RPF) και ενσωματώνεται στη προτεινόμενη μέθοδο. Εξετάζεται επίσης και η επίδραση της μεταβλητότητας φορτίου στην επίλυση του εν λόγω προβλήματος. Στην πορεία εισάγεται και η έννοια των Παραγόντων Ικανότητας (ΠΙ - Capacity Factors-CFs) των Μονάδων Ανανεώσιμων Πηγών Ενέργειας (ΜΑΠΕ - Renewable Energy Resources-RES units) στην προτεινόμενη μέθοδο, ως ένας τρόπος να ενσωματωθούν τα γεωγραφικά χαρακτηριστικά και οι καιρικές συνθήκες που επικρατούν στην περιοχή που βρίσκεται το ΔΔΗΕ προς μελέτη. Το πρόβλημα τέλος επεκτείνεται κατά τη διάσταση του χρόνου προκειμένου να ληφθεί υπόψιν η χρονική μεταβολή του φορτίου, όπως και της παραγωγής των ΜΔΠ, οπότε και από τη γενικευμένη έννοια των ΜΔΠ γίνεται μετασχηματισμός σε αυτή των ΜΑΠΕ, μεταβαίνοντας με αυτόν τον τρόπο σε ολοένα και πιο ρεαλιστικές συνθήκες προσομοίωσης. Η προτεινόμενη μέθοδος, δοκιμάστηκε σε πρότυπες τοπολογίες δοκιμαστικών ΔΔΗΕ από τη διεθνή βιβλιογραφία, όπως τα δοκιμαστικά ΔΔΗΕ των 33, 69, 30 και 118 ζυγών. Μέσω των προσομοιώσεων που εκτελέστηκαν, αναδείχθηκαν ωφέλιμα συμπεράσματα, τόσο για το στρατηγικό σχεδιασμό τοποθέτησης και διαστασιολόγησης ΜΔΠ, ή πιο συγκεκριμένα ΜΑΠΕ, για τη βέλτιστη διείσδυση τους σε ένα ΔΔΗΕ, όσο και για την ίδια τη διαδικασία επίλυσης και περαιτέρω βελτίωσής της. Ακόμη, διαπιστώνεται πως για ένα επιτρεπόμενο ποσοστό ΑΡΙ, δεν ανατρέπεται το όφελος στη μείωση απωλειών από τη διείσδυση ΔΠ, ενώ με η επίδραση μεταβλητότητας φορτίου αναδεικνύει το σημαίνοντα ρόλο κάποιο ζυγών στα υπό εξέταση ΔΔΗΕ.
Εκλογική και πολιτική συμπεριφορά των Κεφαλλήνων την περίοδο 1865-1875
Authors: Καρούσος Παύλος
Published: September 2021

Η διατριβή παρουσιάζει την εκλογική και πολιτική συμπεριφορά των Κεφαλλήνων – κατοίκων του Νομού Κεφαλληνίας - την περίοδο 1865-1875. Η περίοδος αναφοράς είναι η εποχή που η Κεφαλληνία, μαζί με άλλα νησιά του Ιονίου Πελάγους - Επτάνησα, απελευθερώνονται από την Βρετανική κυριαρχία και ενσωματώνονται στο Ελληνικό Βασίλειο. Η επέκταση αυτή είναι η πρώτη του νεοελληνικού κράτους μετά τον πόλεμο της ανεξαρτησίας από την Οθωμανική αυτοκρατορία. Γίνεται ιδιαίτερη αναφορά στο ιστορικό υπόβαθρο του υπάρχοντος πολιτικού συστήματος και στις ομοιότητές του με το ελληνικό κοσμοσύστημα όπου και αναλύονται οι επιδράσεις της ενσωμάτωσης στο ελληνικό κράτος. Εξετάζεται η σύνθεση του εκλογικού σώματος, ο τρόπος εκλογής, η δημιουργία των πολιτικών σχηματισμών και οι επιδράσεις της αφομοίωσης στην κοινωνική και οικονομική οργάνωση του νησιού. Η διατριβή παρουσιάζει σε μικροκλίματα την εκλογική και πολιτική συμπεριφορά των πολιτών σε μια ιδιαίτερη περίοδο που αφορά την πολιτική και οικονομική αφομοίωση. Πρόκειται για την εφαρμογή μιας μελέτης περίπτωσης σε τοπικό επίπεδο. Όλα τα στοιχεία της έρευνας τεκμηριώνονται με αρχειακό υλικό από πηγές.
Θρομβοελαστομετρία
Authors: Λαμπρίδου Μαρία
Published: September 2021

Εισαγωγή: παρά το ότι η ινωδόλυση είναι ένα σημαντικό και αναπόσπαστο μέρος του αιμοστατικού συστήματος, λίγα δεδομένα είναι διαθέσιμα σχετικά με την ινωδολυτική δραστηριότητας στη νεογνική σηψαιμία. Σκοπός: η αξιολόγηση της διαγνωστικής αξίας της ROTEΜ® στην πρώιμη διάγνωση των διαταραχών της ινωδόλυση σε σηπτικά νεογνά. Υλικό και Μέθοδος: Μελετήθηκαν 66 νεογνά που νοσηλεύτηκαν στη ΜΕΝΝ με κλινική εικόνα ύποπτη σηψαιμίας (n=22) ή επιβεβαιωμένη σηψαιμία (n=44), τη διετία 2017-2019. Στα νεογνά της μελέτης, με κλινική εικόνα ύποπτη σηψαιμίας, παράλληλα με τον συνήθη έλεγχο λοίμωξης, διενεργήθηκαν οι δοκιμασίες ROΤΕΜ® (EXTEM- APTEM) και μετρήθηκαν οι ακόλουθες παράμετροι: CT, CFT, A10, MCF, angle α° και LI60. Οι ευρεθείσες τιμές των παραμέτρων ROΤΕΜ® συγκρίθηκαν με τις αντίστοιχες 110 υγιών νεογνών. Η υπερινωδόλυση ορίστηκε ως EXTEM ML (μέγιστος δείκτης λύσης)>15% και φυσιολογικό APTEM ML στα 60 λεπτά μετά την έναρξη του σχηματισμού θρόμβου (ενώ η καταστολή της ινωδόλυσης ορίστηκε ώς δείκτης λύσης EXTEM στα 60 λεπτά (LI60)≥98%. Αποτελέσματα: Τα νεογνά με σήψη είχαν σημαντικά παρατεταμένο το CT και CFT, καθώς και μειωμένο MCF, A10 σε σύγκριση με τα νεογνά με υποψία σήψης και τα υγιή νεογνά (τιμές p< 0.05) ενώ δεν σημειώθηκε σημαντικά στατιστική διαφορά των τιμών των παραμέτρων MLκαι LI60 μεταξύ των τριών ομάδων (p = 0,11 και p = 0,20 αντίστοιχα). Η πολυπαραγοντική ανάλυση έδειξε ότι η υπερινωδόλυση, όπως ορίζεται από τις παραμέτρους ROTEM® δεν συσχετίστηκε με σήψη (OR = 1,14, 95% CI: 0,27-4,78, p = 0,85). Αντιθέτως, τα σηπτικά νεογνά είχαν 18,23 φορές περισσότερες πιθανότητες να παρουσιάσουν καταστολή της ινωδόλυσης (OR = 18,23, 95% CI: 2,87-115,80, p = 0,002) σε σύγκριση με τα υγιή νεογνά. Από την στατιστική ανάλυση προέκυψε θετική συσχέτιση της παραμέτρου EXTEM LI60 με το SNAPPE score (Spearman rho = 0,35, p = 0,02) και τον κίνδυνο θνητότητας ο οποίος εκτιμήθηκε χρησιμοποιώντας το ίδιο (SNAPPE) score, (Spearman rho = 0,43, p = 0,005). Το ML είχε αρνητική συσχέτιση με τον κίνδυνο θνητότητας (Spearman rho = -0.40, p = 0.007) και το SNAPPE score (Spearman rho = -0.33, ρ = 0,03). Συμπεράσματα: Τα σηπτικά νεογνά δεν παρουσίασαν σημεία υπερινωδόλυσης, αντίθετα μάλιστα, η καταστολή της ινωδόλυσης ήταν το συχνότερο εύρημα στον πληθυσμό αυτό. Ωστόσο, η κλινική χρησιμότητα των παραμέτρων LI60 ή ML ήταν περιορισμένη σε ότι αφοράστη διάκριση σηπτικών νεογνών από υγιή νεογνά ή νεογνά με υποψία σηψαιμίας και στην ικανότητα πρόβλεψης της έκβασης της σήψης. Με βάση τα ευρήματά μας, η ROTEM® φαίνεται να έχει περιορισμένη κλινική χρησιμότητα στην εκτίμηση της ινωδολυτικής κατάστασης στα σηπτικά νεογνά.
H ζωή και το έργο του Γιάννη Χατζίνη (1900-1975)
Authors: Αθανασακοπούλου Αγγελική
Published: September 2021

Η παρούσα διατριβή εξετάζει τη ζωή και το έργο του Γιάννη Χατζίνη, που εμφανίζεται στα ελληνικά γράμματα την περίοδο του Μεσοπολέμου. Το μεγαλύτερο και σπουδαιότερο μέρος της συγγραφικής του παραγωγής συνδέεται με τη Λογοτεχνική Κριτική. Έχει βραβευτεί μάλιστα πολλές φορές για τα κριτικά άρθρα και τις μελέτες του από ελληνικούς και ευρωπαϊκούς πνευματικούς φορείς. Το λογοτεχνικό του έργο περιορίζεται σε ένα μόνο μυθιστόρημα, την Παλίρροια, που εξέδωσε το 1965. Ο Χατζίνης δέχεται την επιρροή της αισθητικής του Ρομαντισμού του 19ου αιώνα και της Ψυχαναλυτικής Κριτικής του 20ού αιώνα. Στα κριτικά του σημειώματα επικαλείται στοιχεία της ιδιωτικής ζωής των συγγραφέων που συνδέονται με το έργο τους. Παράλληλα, επιχειρεί μια βυθομέτρηση στην ψυχή τους και διαπιστώνει ότι υπάρχουν εσωτερικές δυνάμεις που εδράζονται στο υποσυνείδητό τους και λειτουργούν ως ελατήρια της συγγραφικής τους παραγωγής. Ωστόσο, και στη δική του κριτική σημειωματογραφία οι προσεγγίσεις του δεν ακολουθούν με αυστηρό τρόπο τα θεωρητικά σχήματα της εποχής, αλλά υπακούουν στο πνεύμα του εμπειρισμού που κυριαρχεί στη Νεοελληνική Κριτική. Ο κριτικός παίρνει σαφή θέση στην αντιπαράθεση επιστημονικής-ιμπρεσιονιστικής Κριτικής, απορρίπτοντας την επιστημονικότητα της φιλολογικής Κριτικής. Σύμφωνα με εκείνον, ο κριτικός δεν είναι ο ψυχρός ερευνητής μιας επιστήμης, αλλά ο αναγνώστης που στη συνθετική διαδικασία της κριτικής διατύπωσης επιστρατεύει τις πνευματικές, ψυχικές και συναισθηματικές του δυνάμεις και αυτές έρχονται σε αλληλεπίδραση με το έργο και τον δημιουργό του. Η παρούσα εργασία, που εξετάζει τον Χατζίνη ως κριτικό και ως πολίτη, παρουσιάζει στο πρώτο μέρος της τη ζωή του. Αυτή παρουσιάζεται σε τέσσερα κεφάλαια. Το πρώτο κεφάλαιο με τίτλο «Η γέννηση, τα παιδικά και νεανικά χρόνια του Γιάννη Χατζίνη», το δεύτερο κεφάλαιο με τίτλο «Η επαγγελματική σταδιοδρομία -Ώριμη περίοδος της ζωής του Γιάννη Χατζίνη», που συνδέεται με τον Β΄ Παγκόσμιο Πόλεμο, τον Εμφύλιο και την υπηρεσία του στο Δημόσιο Ταμείο της Αλεξάνδρειας, το τρίτο κεφάλαιο με τίτλο «Τα τελευταία χρόνια και ο θάνατος του Γιάννη Χατζίνη» και το τέταρτο και τελευταίο κεφάλαιο του πρώτου μέρους με τίτλο «Η συμβολή του Γιάννη Χατζίνη σε πνευματικούς φορείς και συλλογικότητες». Το δεύτερο μέρος της εργασίας, που αφορά το έργο του δημιουργού, συντίθεται από τέσσερα κεφάλαια: το πρώτο με τίτλο «Το πνευματικό κλίμα της εποχής του Γιάννη Χατζίνη στην Καλλιθέα», το δεύτερο με τίτλο «Ο Γιάννης Χατζίνης και η Κριτική», το τρίτο με τίτλο «Γενική Θεώρηση των αυτοτελών εκδόσεων του Γιάννη Χατζίνη» και το τέταρτο με τίτλο «Ο κοινωνικός και ιδεολογικός κόσμος του Γιάννη Χατζίνη». Το τρίτο μέρος της εργασίας αποτελείται από δύο κεφάλαια. Το πρώτο με τίτλο «Παρουσίαση του Κέντρου Μελέτης της Νεοελληνικής Λογοτεχνίας “Γιάννης Χατζίνης”» και το δεύτερο με τίτλο «Πρόγραμμα Λογοτεχνικής Εκπαίδευσης». Το τελευταίο απευθύνεται σε μαθητές Δευτεροβάθμιας Εκπαίδευσης. Οι προτεινόμενες δραστηριότητες αυτού μπορεί να επιλεγούν από τη/τον διδάσκουσα/οντα με κριτήρια την ηλικία, το γνωστικό υπόβαθρο και τις δεξιότητες των μαθητών.
Συγκλίσεις και αποκλίσεις μεταξύ των συστημάτων δικαστικού ελέγχου της συνταγματικότητας των νόμων
Authors: Χίου Χαρίλαος
Published: September 2021

Το κεντρικό αίτημα του νομικού θετικισμού για μία αυτάρκη Νομική Επιστήμη κατευθύνει τις επιστημολογικές επιλογές στην οικοδόμηση της περιγραφικής μεθόδου και στην αναπαράσταση του δικαίου όπως πραγματικά είναι και όχι όπως πρέπει να είναι σύμφωνα με επιμέρους ηθικές ή αξιολογικές εκτιμήσεις. Το αντικείμενο της περιγραφικής ανάλυσης, ωστόσο, φαίνεται ότι είναι δύσκολο να διαφύγει από την εμπειρική διαπίστωση της συμπλοκής και της αλληλεξάρτησης δύο θεωρητικά διακριτών διαδικασιών: της θέσπισης και της ερμηνείας του κανόνα δικαίου. Έτσι, και στο πεδίο του συνταγματικού δικαίου ανακύπτει το ζήτημα του καθορισμού του περιεχομένου της συνταγματικής νόρμας (norme constitutionnelle), δηλαδή του ισχύοντος Συντάγματος. Ο εφαρμοστής του δικαίου - εν προκειμένω ο συνταγματικός δικαστής - αναπαράγει μέσω λογικών σχημάτων και ελέγξιμων συλλογισμών (συνταγματικούς) κανόνες δικαίου, οι οποίοι προϋπάρχουν της ερμηνείας ή αντιθέτως μέσω της άσκησης των αρμοδιοτήτων του συμμετέχει στη διαμόρφωση του περιεχομένου τους; Ο μεταπολεμικός συνταγματισμός προβάλλει το πεδίο του ελέγχου της συνταγματικότητας του νόμου ως την ισχυρότερη απόδειξη της νομικής οριοθέτησης της πολιτικής. Η παρούσα εργασία επιδιώκει να εξετάσει την ισχύ της διαπίστωσης αυτής μέσω της συγκριτικής εξέτασης δύο ιδεοτυπικά αντιπαρατιθέμενων συστημάτων ελέγχου. Εκκινώντας από δύο φαινομενικά αντίθετες θέσεις, το γαλλικό και το ελληνικό σύστημα δικαστικού ελέγχου της συνταγματικότητας του νόμου και ακολουθώντας την αντίρροπη πορεία τους και την πρόσφατη εξέλιξή τους κατά την τελευταία δεκαετία, η έρευνα καταλήγει σε μία ενδιάμεση θέση: η συνταγματική δικαιοσύνη, δηλαδή ο συνταγματικός λόγος που εκφέρει ο δικαστής κατά τον έλεγχο της συνταγματικότητας του νόμου, ανταποκρίνεται σε μία έννοια δυναμική η οποία αναλύεται τόσο στη συμμετοχή του στη διαμόρφωση των πολιτικών επιλογών, δηλαδή στον καθορισμό του περιεχομένου των γενικών και απρόσωπων κανόνων που καλούνται να ρυθμίσουν την κοινωνική ύλη όσο και στην άσκηση αμιγούς δικαιοδοτικής λειτουργίας, δηλαδή στην επίλυση συγκεκριμένων υποθέσεων μέσω της διατύπωσης ατομικών - ή έστω εξατομικευμένων - κανόνων δικαίου. Η διαπίστωση αυτή είναι περιγραφική και όχι αξιολογική, επιδιώκει να προβάλλει το ισχύον συνταγματικό δίκαιο και όχι να επηρεάσει τη διαμόρφωσή του ή να αποτελέσει επιχείρημα δικαιολόγησης της θέσης του σε ισχύ.
Σύγκριση της τεχνικής απολίνωσης και αιμορροϊδοπηξίας με την συμβατική τεχνική απολίνωσης των αιμορροϊδικών αρτηριών με την χρήση υπερήχου
Authors: Περιβολιώτης Κωνσταντίνος
Published: September 2021

Εισαγωγή: Σε αυτή τη μελέτη προτείναμε μια συνδυασμένη μέθοδο αντιμετώπισης σε εξωτερική βάση των ασθενών με αιμορροϊδική νόσο. Υλικά και Μέθοδοι: Η παρούσα μελέτη σχεδιάστηκε ως μια προοπτική τυχαιοποιημένη μελέτη μη κατωτερότητας. Η πειραματική ομάδα περιλάμβανε την απολίνωση των αιμορροϊδικών αρτηριών και την αιμορροϊδοπηξία σε συνδυασμό με τον αποκλεισμό του αιδοιϊκού νεύρου. Στην ομάδα ελέγχου εφαρμόστηκε η καθιερωμένη τεχνική απολίνωσης των αιμορροϊδικών αρτηριών και αιμορροϊδοπηξίας με χρήση υπερήχου σε συνδυασμό με ραχιαία αναισθησία. Ως πρωτεύον καταληκτικό σημείο ορίστηκε η μη κατωτερότητα της πειραματικής ομάδας όσον αφορά το ποσοστό ύφεσης των συμπτωμάτων (όριο μη κατωτερότητας: 10%). Η τυχαιοποίηση βασιζόταν σε αναλογία 1:1. Τυφλότητα υπήρχε στο επίπεδο του ασθενούς και του ερευνητή. Αποτελέσματα: Συνολικά εντάχθηκαν 60 ασθενείς. Η πρωτεύουσα υπόθεση της μελέτης αυτής επαληθεύθηκε (96.7% έναντι 73.3%). Η πειραματική ομάδα συσχετίστηκε με μικρότερη διάρκεια χειρουργικού χρόνου και έναρξης κινητοποίησης και σίτισης. Επιπλέον, η ομάδα αυτή παρουσίασε καλύτερα αποτελέσματα όσον αφορά τις βραχυπρόθεσμες επιπλοκές και την αναλγησία. Η ομάδα ελέγχου εμφάνισε ένα υψηλότερο ποσοστό υποτροπής των αιμορροϊδικών όζων και χαμηλότερα επίπεδα συνολικής ικανοποίησης των ασθενών. Επίσης, επιβεβαιώθηκε μια σημαντική επίδραση της θεραπευτικής μεθόδου στις περισσότερες συνιστώσες του ερωτηματολογίου SF-36. Συμπεράσματα: Η προτεινόμενη μέθοδος αντιμετώπισης σχετίστηκε με ευνοϊκότερα βραχυπρόθεσμα και μακροπρόθεσμα αποτελέσματα. Λόγω συγκεκριμένων ερευνητικών περιορισμών, απαιτούνται περισσότερες και μεγαλύτερες προοπτικές τυχαιοποιημένες μελέτες.
Αξιολόγηση και αποκατάσταση της ισορροπίας ηλικιωμένων ασθενών σε δυναμική πλατφόρμα
Authors: Αντωνιάδου Ελευθερία
Published: September 2021

Σκοπός: Σκοπός της έρευνας είναι να διερευνηθεί η ικανότητα της δυναμικής πλατφόρμας να αποτελέσει ένα αξιόπιστο και έγκυρο μέσον για την εκτίμηση και επανεκπαίδευσης της ισορροπίας σε ηλικιωμένες γυναίκες που ζουν στην κοινότητα. Μέθοδος: 100 γυναίκες ηλικίας από 65 ετών και άνω έλαβαν μέρος στη μελέτη μετά από γραπτή συναίνεση. Οι συμμετέχουσες, ελέγχθηκαν για διαταραχές την ισορροπίας με τη δοκιμασία miniBEST test και την δοκιμασία mCTSIB της δυναμικής πλατφόρμας BBS, με στόχο την αξιολόγηση της εγκυρότητας της δοκιμασίας mCTSIB. Από αυτές οι 24 επανελέγχθηκαν μετά από 7 ημέρες με στόχο την αξιολόγηση της αξιοπιστίας της μέτρησης mCTSIB. Από τις ασθενείς με χαμηλό σκορ στο miniBEST test (διαταραχή της ισορροπίας), 10 αποτέλεσαν την ομάδα παρέμβασης και 10 την ομάδα ελέγχου. Η ομάδα παρέμβασης ακολούθησε πρόγραμμα άσκησης για 36 εβδομάδες, 30 λεπτά τη συνεδρία επί 3 συνεδρίες την εβδομάδα. Αποτελέσματα: H αξιοπιστία σε αυτόν τον πληθυσμό είναι μέτρια με ICC 0,628. Η δοκιμασία m-CTSIB ΣΣ συσχετίστηκε σημαντικά και θετικά με το mini-BESTest-GR (r = -.652, p < .001) που δείχνει καλές ιδιότητες εγκυρότητας. Προέκυψε επίσης ότι ο δείκτης mCTSIB έχει εξαιρετική ευαισθησία (86.4%) και ειδικότητα (80.5%), για τη διάγνωση της διαταραχής ισορροπίας. Η ομάδα παρέμβασης είχε στατιστικώς σημαντική διαφορά από την ομάδα ελέγχου με βάση τον δείκτη miniBEST (ομάδα παρέμβασης από 13,7 σε 17,6 μέση τιμή, ομάδα ελέγχου από 14,2 σε 14) p < .001 που σημαίνει ότι το πρόγραμμα επανεκπαίδευση της ισορροπίας σε πλατφόρμα είναι αποτελεσματικό. Συμπεράσματα: Η δοκιμασία mCTSIB BBS είναι ένα εργαλείο αξιολόγησης της ισορροπίας με μέτρια αξιοπιστία και εγκυρότητα σε γυναίκες άνω των 65 που ζουν στην κοινότητα. Μπορεί να χρησιμοποιηθεί ως μια αρχική μέθοδος ανίχνευσης των διαταραχών της ισορροπίας γιατί είναι σύντομη και δεν χρειάζεται ειδική εκπαίδευση ο εξεταστής για να την πραγματοποιήσει. Παράλληλα η δυναμική πλατφόρμα είναι ένα πολύ-εργαλείο για την αποκατάσταση των διαταραχών της ισορροπίας στην ίδια ηλικιακή ομάδα, σε μικρότερο από τον προτεινόμενο χρόνο.